Auttakaa meitä!
Itkua ja valitusta
 Kuuluu mailta pakanain,
 Mut ei saada vastausta
 Suusta mykkäin jumalain.
 Kuule jo kurjien huutoa, Herra,
 Että he myös sua kiittäisi kerran!

 Jumala, mi tehdään puusta,
 Sekö auttais tekijää!
 Neuvo saatu noidan suusta
 Valhetta on ilkeää.
 Toimita, Herra, jo oppaita heille
 Johtamaan oikean Jumalan teille!

 Sielut harhailevat yössä,
 Tähteä ei edes näy.
 Voimat kuluu valheen työssä,
 Syvemmäs ain’ tiensä käy.
 Suo valo armon jo heillekin koittaa,
 Sydämet synkeät valheelta voittaa!

 Kristitty, hän huutaa sulle:
 »Paljon sulle taivas soi;
 Etkös muruistakaan mulle
 Hyvyydestäs heittää voi?»
 Kristitty, ethän sä korvias peitä
 Veljesi pyynnöltä: »auttakaa meitä!»

 Lähettäkää heidän luoksi
 Todistajat totuuden!
 Onhan pakanainkin vuoksi
 Juossut veri Jeesuksen.
 Johtakaa oikeaan harhailevainen,
 Kerran ett’ yks’ olis lauma ja paimen!